Лъэпкъ, классикэ макъамэхэр щызэхэухуэна пшыхь
КъБР-м и цIыхубэ артист, Римский-Корсаковым и цIэр зэрихьэу Санкт-Петербург дэт консерваторэм и солист, композитор, пианист цIэрыIуэ Къэбэрдокъуэ Мурат Санкт-Петербург и «Клевер-квартет» ансамблым и гъусэу концерт гукъинэж щитащ Налшык и Музыкэ къэрал театрым.
Концертым и пэ къихуэу Къэбэрдокъуэ Мурат яIущIащ «ДыгъафIэ къалэ» Сабий творчествэмкIэ академием щеджэ ныбжьыщIэхэм. Композиторым мастер-класс итащ, абы кърихьэлIахэм я упщIэхэм жэуап иритащ.
Концертыр къызэригъэпэщащ рекламэхэм елэжь «Август» медиацентрым. Ар иригъэкIуэкIащ Москва щылажьэ ди хэкуэгъу режиссёр Къалэ Мурат. Пшыхьым зрагъэхьэлIащ Къэбэрдокъуэм и макъамэхэр фIыуэ зылъагъухэм, республикэм и щэнхабзэм, гъуазджэм я лэжьакIуэхэм.
Концертым и программэм хэтащ композиторым и лэжьыгъэ куэд, цIэрыIуэ хъуа классикэ, лъэпкъ макъамэхэри къызэщIиубыдащ. Къэбэрдокъуэ Муратрэ концертыр зыгъэдэха, Санкт-Петербург и «Клевер-квартет» камернэ ансамблымрэ зэдагъэзэщIа макъамэхэм уедэIуэну гухэхъуэт.
Пшыхьым иджыри зэ игъэнэIуащ макъамэ гъуазджэм дихьэх, ар IэщIагъэу къыхэзыха ди хэкуэгъур и ныбжькIэ щIалэми, зэры-зэчиифIэр, республикэм, къэралым я гъуазджэм хэлъхьэныгъэфI зэрыхуищIыр.
Дыщогугъ адыгэ щIалэм макъамэ гъуазджэм щыпхиш лъагъуэр нэхъри бгъуфIэ хъуну, и творчествэм дихьэххэр зэригъэгуфIэн лэжьыгъэщIэхэр иIэну.
ТЕКIУЖЬ Заретэ.
Сурэтхэр Къарей Элинэ трихащ.
